અને બળતામાં ઘી હોમવાનું કામ કરે છે સોશિયલ મીડિયા એપના જાતજાતના ફિલ્ટર્સ, જે તમારી સ્કીનનો કલર સુધ્ધાં ચેન્જ કરી આપે છે… આંખોને વધુ આકર્ષક બનાવી આપે છે.. અને તમે હોવ એના કરતા વધારે સુંદર છબિ બનાવી આપે છે! ખરી વિટંબણા અહીં જ શરુ થાય છે. સોશિયલ મીડિયા સર્ફ કરનાર સામાન્ય વ્યક્તિ (ખાસ કરીને કાચી ઉંમરના યુવક-યુવતીઓ) એવું જ માને છે કે દુનિયાના મોટા ભાગના લોકો અતિશય સુંદર છે! અજાણપણે જ એ પેલી ફિલ્ટર થયેલી છબિઓની પોતાની જાત સાથે સરખામણી કરવા માંડે છે… અને ક્યારેક ડિપ્રેશનનો શિકાર બની બેસે છે! પોતાની જાત – પોતાના દેખાવ વિષે એમને ભયંકર લઘુતા ગ્રંથિ બંધાઈ જાય છે. પોતાના નાક, આંખ, કાન, સ્તન, નિતંબ કે ભ્રમરો યોગ્ય કદ-આકારના નથી.. એવી ભ્રામક માન્યતાનો શિકાર થઈને દર વર્ષે હજારો યુવાનો (દેવું કરીને પણ) પ્લાસ્ટિક સર્જરી કરાવવા દોટ મૂકે છે. આવી સર્જરી બાદ અમુક વાર તો યોગ્ય ટ્રીટમેન્ટના અભાવે શરીર ખરેખર બેહુદુ બની ગયાના અનેક દાખલા મોજૂદ છે. છતાં આ ઘેલછા અટકવાનું નામ નથી લેતી. અને આવી ઘેલછાને વિજ્ઞાનીઓ માનસિક રીતે ‘બિમાર’ હોવાની નિશાની ગણાવે છે. આ બીમારીનું નામ છે ‘બોડી ડીસમોર્ફિક ડીસ-ઓર્ડર – બીડીડી’.[1]